મ્યુનિસિપાલિટીના દસ્તાવેજો તપાસતાં જાણવા મળ્યું કે, 25 નવેમ્બર, 1981ના રોજ ભારત અને ઇંગ્લેન્ડ વચ્ચે વન ડે મેચ રમાઇ હતી. આ મેચ માટે મ્યુનિસિપાલિટીએ 25મીએ રજા જાહેર કરી હતી અને આ રજાના બદલામાં 28 નવેમ્બર 1981ના રોજ ચોથો શનિવાર આવતો હોઇ એ દિવસે કચેરી ચાલુ રાખવાનો નિર્ણય લીધો હતો. 1981માં ગુજરાત ક્રિકેટ એસોસિએશન પાસે મેદાન ન હતું. એ સમયે સરદાર પટેલ સ્ટેડિયમ(નવરંગપુરા)મ્યુનિસિપાલિટી હસ્તક હતું. આ મેચ ત્યાં રમાનાર હોઇ તેની ટિકિટ વેચાણ, વહેંચણી અંગે પણ ઠરાવ થયો હતો. આ મેચની ટિકિટનો કરાર ગુજરાત સ્પોર્ટસ ક્લબ સાથે થયો હતો અને કરાર મુજબ સ્પોર્ટસ ક્લબને 4,000 ટિકિટ ફાળવવામાં આવી હતી. આ ટિકિટ રૂપિયા 50ના ભાવે અપાઇ હતી. પરંતુ જો ત્રણ દિવસ પૂર્વે ટિકિટ ન વેચાય તો મ્યુનિસિપાલિટીએ પરત લેવાની તૈયારી બતાવી હતી.